**ΕΝΟΤΗΤΑ ΤΡΙΤΗ**

**Η ΕΛΛΗΝΙΚΗ ΩΣ ΙΝΔΟΕΥΡΩΠΑΪΚΗ ΓΛΩΣΣΑ- «ΕΛΛΗΝΕΣ» ΚΑΙ «ΠΡΟΕΛΛΗΝΕΣ»**

1. **Ελληνική και ΙΕ**
* Η Ελληνική αποτελεί έναν κλάδο της Ινδοευρωπαϊκής (ΙΕ) οικογένειας γλωσσών, η οποία περιλαμβάνει την μεγάλη πλειοψηφία των σύγχρονων γλωσσών της Ευρώπης καθώς και αρκετές γλώσσες από την περιοχή της Περσίας και της Ινδίας.
* Αυτό σημαίνει ότι σε κάποιο μακρινό σημείο στο παρελθόν (πιθανότατα πριν το 3.500 π.Χ.), οι ομιλητές της Ελληνικής αποτελούσαν την ίδια γλωσσική κοινότητα με τους ομιλητές όλων των υπόλοιπων Ινδο-Ευρωπαϊκών γλωσσών!
* Η Ελληνική ανήκει σε έναν κλάδο της ΙΕ χωρίς άλλες άμεσα συγγενικές (αδερφές) γλώσσες. Αυτό συμβαίνει και με άλλες ΙΕ γλώσσες.
* Παρ’όλα αυτά, υπάρχουν κάποιες ενδείξεις για στενότερη συγγένεια με μερικές γλώσσες: με την Ινδο-Ιρανική οικογένεια, την Αρμενική και την Φρυγική (π.χ. Ινδο-Ιραν. και Αρμ.: αρνητικό μόριο \*me (ΑΕ μή), αύξηση /ε-/ στους παρελθοντικούς χρόνους, μολονότι δεν ήταν υποχρεωτική στα πρώιμα στάδια της ΑΕ, λ.χ. στον Όμηρο).
1. **Ελληνική και άλλες γλώσσες στον Ελλαδικό χώρο**
* Μολονότι Ινδο-Ευρωπαϊκή γλώσσα, η Αρχαία Ελληνική ήδη έχει έναν αρκετά μεγάλο αριθμό πιθανών μη-ΙΕ λέξεων ή τουλάχιστον λέξεων που προέρχονται από άλλη (άλλες;) γλώσσα. Παραδείγματα:
* Α) Ονόματα: Οδυσσεύς / Ολυσσεύς, Ήρα, Μυκήνη, όλα τα τοπωνύμια με κατάληξη –νθος (Ζάκυνθος, Κόρινθος), όλα τα τοπωνύμια με κατάληξη –σσός/-ττός (Λυκαβηττός, Παρνασσός), Όλυμπος, Κρήτη, Ρέθυμνο…
* Β) Λεξιλόγιο: άμπελος, άναξ, δάφνη, έλαιον, κολοσσός, μήλον, οίνος, σαγήνη (= δίχτυ αλιείας), σύκον, θάλασσα, τύραννος, κιθάρα, ασπίς, χαλκός, μέγαρον…
* Πώς εξηγείται; Θεωρία του υποστρώματος: Οι λέξεις αυτές ανήκουν στις γλώσσες που μιλούσαν προγενέστεροι κάτοικοι του Ελλαδικού χώρου πριν τον ερχομό των Ελλήνων (Γι’αυτό και συχνά ονομάζονται Προ-ελληνικές αυτές οι λέξεις). Βέβαια, είναι πιθανό να ήταν πιο περίπλοκα τα πράγματα. Για παράδειγμα, θα μπορούσαν οι «Έλληνες» να βρίσκονται στον ελλαδικό χώρο ταυτόχρονα με τους «Προέλληνες», κάτι που φαίνεται ότι ισχύει για ορισμένες περιοχές.
* Άμεσες μαρτυρίες προελληνικών (δηλ. πιθανότατα μη ελληνικών γλωσσών): 1. Κρητική ιερογλυφική (2100-1500 π.Χ.), 2. Γραμμική Α (Κρήτη, νησιά, Μίλητος, Ισραήλ) (1750-1450 π.Χ.), 3. Δίσκος Φαιστού, 4. Πέλεκυς Αρκαλοχωρίου Κρήτης κ.ά. Κυπρομινωικές γραφές. Είναι προφανές ότι τουλάχιστον οι «Μινωίτες» πρέπει να μιλούσαν κάποια γλώσσα (ή κάποιες γλώσσες) διαφορετική από την Ελληνική.
* Πρόσφατα, ο σπουδαίος αρχαιολόγος Renfrew υποστήριξε ότι πολλές από τις θεωρούμενες προ-ελληνικές λέξεις του προ-ελληνικού υποστρώματος αποτελούν ουσιαστικά δάνεια από την Μινωική γλώσσα μετά τον ερχομό των πρωτο-Ελλήνων. Λ.χ. οι λέξεις «άναξ» και «βασιλεύς», που απαντούν ήδη στην Γραμμική Β, απηχούν κοινωνική οργάνωση που μόνο οι Μινωίτες φαίνεται να είχαν στην περιοχή.
* Το θέμα παραμένει ανοιχτό. Το σίγουρο είναι ότι ακόμα και κατά την κλασική περίοδο (5ος-4ος αι. π.Χ.) υπήρχαν στον ελλαδικό χώρο ομιλητές άλλων γλωσσών, αν κρίνουμε από επιγραφές σε άλλες γλώσσες που έχουν βρεθεί. Χαρακτηριστικό παράδειγμα αποτελούν οι επιγραφές στην λεγόμενη Ετεοκρητική. Πρόκειται για λίγες επιγραφές από την Κρήτη, γραμμένες σε ελληνικό αλφάβητο αλλά σε μία τελείως άγνωστη γλώσσα. Ονομάστηκε αυτή η γλώσσα Ετεοκρητική επειδή ο Όμηρος αναφέρει ότι στην Κρήτη κατοικούσαν οι Ετεοκρήτες (= αληθινοί Κρήτες).
* Δεν είναι δύσκολο να υποθέσουμε ότι ίσως αυτοί αποτελούσαν τους μακρινούς απόγονους των Μινωιτών που διατηρούσαν ακόμα και την κλασική περίοδο την γλώσσα τους, όμως βέβαια δεν έχουμε κανένα αποδεικτικό στοιχείο για αυτή την υπόθεση. Παραμένει μία πιθανότητα.
* Όποια αντίληψη κι αν ενστερνιστούμε, ένα γεγονός παραμένει σίγουρο: η πρώτη μορφή Ελληνικής που γνωρίζουμε σήμερα είναι αποτυπωμένη στις πινακίδες της Γραμμικής Β που βρέθηκαν στα Μυκηναϊκά ανάκτορα και χρονολογούνται από την 2η χιλιετία π.Χ.